KOMISIJOS SPRENDIMAS
2006 m. balandžio 18 d.
iš dalies keičiantis Sprendimą 2003/467/EB dėl paskelbimo, kad tam tikruose Italijos regionuose oficialiai neaptikta galvijų tuberkuliozės ir enzootinės galvijų leukozės, ir kad Slovakijoje oficialiai neaptikta enzootinės galvijų leukozės
(pranešta dokumentu Nr. C(2006) 1551)
(Tekstas svarbus EEE)
(2006/290/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, darančių įtaką Bendrijos vidaus prekybai galvijais ir kiaulėmis (1), ypač į jos A priedo I skyriaus 4 dalį ir D priedo I skyriaus E skirsnį,
kadangi:
(1)
Direktyvoje 64/432/EEB numatyta, kad valstybėse narėse arba jų dalyse arba regionuose tuberkuliozė, bruceliozė ir enzootinė galvijų leukozė yra oficialiai neaptiktos, jeigu galvijų bandos atitinka tam tikras toje direktyvoje nustatytas sąlygas.
(2)
Valstybių narių regionų, kuriuose nebuvo aptikta galvijų tuberkuliozės, bruceliozės ir enzootinės galvijų leukozės, sąrašai pateikti 2003 m. birželio 23 d. Komisijos sprendime 2003/467/EB, kuriuo nustatomas tam tikrų valstybių narių arba valstybių narių regionų, kuriuose oficialiai neaptikta tuberkuliozės, bruceliozės ir enzootinės galvijų leukozės, galvijų bandų statusas (2).
(3)
Siekdama paskelbimo, kad Friulio-Venecijos Džulijos regione leukozė galvijų bandose oficialiai neaptikta, Italija pateikė Komisijai dokumentus, kuriais įrodoma, jog tame regione laikomasi visų Direktyvoje 64/432/EEB numatytų sąlygų.
(4)
Be to, siekdama paskelbimo, kad enzootinė galvijų leukozė galvijų bandose oficialiai neaptikta Molizės regione, Italija pateikė Komisijai dokumentus, kuriais įrodoma, jog tame regione laikomasi visų Direktyvoje 64/432/EEB numatytų sąlygų.
(5)
Slovakija pateikė Komisijai dokumentus dėl savo teritorijos, kuriais įrodoma, jog ten laikomasi visų Direktyvoje 64/432/EEB numatytų sąlygų, siekdama paskelbimo, kad visoje Slovakijos teritorijoje enzootinė galvijų leukozė galvijų bandose oficialiai neaptikta.
(6)
Įvertinus Italijos pateiktus dokumentus reikėtų paskelbti, kad Friulio-Venecijos Džulijos ir Molizės regionuose galvijų tuberkuliozės ir galvijų leukozės oficialiai neaptikta.
(7)
Įvertinus Slovakijos pateiktus dokumentus reikėtų paskelbti, kad visoje šios valstybės narės teritorijoje galvijų leukozės oficialiai neaptikta.
(8)
Todėl Sprendimą 2003/467/EB reikėtų atitinkamai iš dalies pakeisti.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/467/EB I ir III priedai iš dalies pakeičiami pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2006 m. balandžio 18 d.